Si Palui: Pulisi Tidur
MAMA Palui nang sudah baumur 76 tahun babawaan banar handak ziarah ka kubur kuitan sidin di Hulu Sungai.
MAMA Palui nang sudah baumur 76 tahun babawaan banar handak ziarah ka kubur kuitan sidin di Hulu Sungai. ”Ayuha Ma ai? Kita tulakan esuk mangabulakan hajat pian,” jar Palui ka mamanya.
“Siapa supirnya Lui? Ikam bisalah manyupirnya sampai ka sana?” takun sidin.
“Kena ulun suruh Tulamak,” jawab Palui.
Di dalam mutur ada Palui, Garbus wan Tulamak supirnya.Perjalanan matan Banjar ka Hulu Sungai wayah ini talawas pada bahari sampai tiga jam bahkan ampat jam hanyar sampai bila bamandak makanan di jalan atau singgah sambahyang di masjid. Kabanyakan mutur pribadi, jadi rancak macet di jalanan.”Napa Lui, aku rasa dingin banar manggigil, hujankah harinya di luar?” mama Palui baucap.
“Apa ya, Ma jadi pian manggigil? Ulun kada ai nah…,” jawab Palui.
“Nah, kagancangan manyatil ACnya Lui ai?” jar Tulamak.
“Iyakah, aku halusiakan,” sahut Garbus lakas.
“Kaya apa Ma? Ampihkah dingin sudah,” jar Palui manakuni.
“Eh, rasa nyaman, pina ampih dingin sudah?” ujar mama Palui.
Sudah dua jam lebih hanyar sampai di Mataraman.”Kenapa maka lambat banar Mak?” takun Palui ka supir Tulamak.
“Wayah ini selain banyak mutur di jalan, banyak jua buhan pulisi tidur?” sahut Tulamak pina musti banar.
“Ikam ini lain-lain haja, Mak ai? Pulisi tidur di jalan rasa kadada malihat aku? Nang ada tangan pulisi kada baranai, tangannya ampah ka kanan, ampah ka kiri, segar banar, kada guringan, maatur lalu lintas di jalan raya,” Palui bingung.
“Tasalah am Lui ai, maksud ikam itu?” sahut Garbus.
“Nah, aku jalasakan, pulisi tidur itu garis-garis putih di jalan supaya mutur , sapida mutur jangan laju, bila tarampak garisnya bagadabuk mutur, jadi kada kawa laju,” Tulamak manjalasakan bahimat ka Palui.
“Oh, garis putih-putih itu, Mak?” Itu ngarannya pulisi tidurkah?” sahut Palui manggut-manggut.
“Iya banar Lui ai?” jar Garbus , tatawa Tulamak wan mama Palui, sidin umpat jua rami di mutur, kada jadi taguring karana buhannya baricau banar. (aan)
ind_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn